કોલકાતા: ભારતીય ક્રિકેટમાં તો શું, ક્રિકેટજગત સાથે સંકળાયેલા કોઈ પણ દેશમાં ના બન્યો હોય એવો અસાધારણ બનાવ આજે કોલકાતામાં બનવા જઈ રહ્યો છે. ભારતીય ટીમના હેડ કોચ પસંદ કરવા માટે ક્રિકેટ બોર્ડે મંગાવેલી ૫૭માંથી ૨૧ અરજીને પસંદ કરાયા પછી હવે આજે ક્રિકેટ બોર્ડની સલાહકાર સમિતિના ત્રણ સભ્યો-સચીન તેન્ડુલકર, સૌરવ ગાંગુલી અને વીવીએસ લક્ષ્મણ અરજીકર્તાઓના ઇન્ટરવ્યૂ લેશે. આ અરજીકર્તાઓમાં ખાસ કરીને અનિલ કુંબલે, રવિ શાસ્ત્રી અને સંદીપ પાટીલનો સમાવેશ છે. બીજી રીતે કહીએ તો સચિન-સૌરવ-લક્ષ્મણની ત્રિપુટી આજે વારાફરતી કુંબલે, શાસ્ત્રી અને ટોમ મૂડીના ઇન્ટરવ્યૂ લેશે. અન્ય અરજીકર્તાઓમાં વેંક્ટેશ પ્રસાદ, પ્રવીણ આમરે, લાલચંદ રાજપૂત, બલવિન્દરસિંહ સંધુનો પણ સમાવેશ છે.